Beklager at han og ektemannen ikke søkte om tillatelse

Innstilt på riving

LEGGER SEG FLAT: Helseminister Bent Høie beklager at vedskjulet hans ved hytta i Bjerkreim er oppført uten tillatelse. Det lille bygget på fire kvadratmeter ligger delvis skjult bak en stor stein. Foto: HARALD HENDEN og Privat

Helseminister Høie bygget vedskjul ulovlig

Helseminister Bent Høie (H) og ektemannen har uten tillatelse bygget et frittliggende vedskjul ved hytta i Bjerkreim. Selv om de har beklaget byggingen, anbefaler rådmannen at bygget rives.

Oppdatert 24. november 2013

Artikkelen er over seks år gammel

- Dette er en type bygg som det i hovedregelen ikke trenger søkes om byggetillatelse til. Men vi glemte å sjekke om reguleringsplanen for hytteområdet innebar noe krav om søknad, sier Bent Høie til VG.

Bygget ble oppført sommeren 2012.

Innstilt på riving

Han eier hytta og vedskjulet sammen med ektemannen Dag Terje Klarp Solvang. De er innstilt på å rive vedskjulet dersom formannskapet i mandag kommer frem til dette.

Det var lokalavisen Dalane Tidende som først omtalte saken sist fredag.

- Vårt syn er at dette skjulet er mindre synlig nå enn hvis det hadde vært bygget i tettere tilknytning til hytta, sier Høie.

Vedskjulet ligger plassert mellom tre store steiner som tilhører naturtomten i Bjerkreim.

Ikke gitt dispensasjon før

Foran mandagens møte i formannskapet innstiller rådmannen på at Høie og ektemannen Dag Terje Klarp Solvang ikke får dispensasjon til å la vedskjulet bli stående. Dersom det blir vedtatt, betyr det riving.

Kommunen legger vekt på at det ikke tidligere er gitt lignende dispensasjon i dette hytteområdet.

Flere som dropper søknad?

Hvis kommunen gir statsråd Høie og ektemannen dispensasjon, advarer administrasjonen om at dette kan skape forventninger hos andre om at de også kan få unntak fra regelen om å tillate frittliggende tilbygg i hyttefeltet.

- Hvis formannskapet følger administrasjonens forslag, så må vi rive. Det vil vi da gjøre, sier Høie.

Ringte Høyre-ordføreren

Han legger ikke skjul på at han ringte Bjerkreim-ordfører og partifelle i Høyre, Marthon Skårland da paret oppdaget at vedskjulet trolig ikke var innenfor reguleringsplanen.

- Ja, jeg tok en telefon til ordføreren for å undersøke om dette var i strid med reguleringsplanen. Han kom opp og konstaterte at skjulet ikke var i tråd med reguleringsplanen. Da sendte vi umiddelbart dispensasjonssøknad, sier Høie til VG.

Han var selv førstekandidat i Rogaland Høyre senest ved stortingsvalget og kjenner Skårland fra fylkespartiet.

Ber ikke om særbehandling

- Vil det kunne skape presedens for andre dersom deres ulovlig oppsatte bygg får stå?

- Det er det formannskapet som nå må ta stilling til. Vi ber ikke om noen særbehandling av vår sak, svarer Bent Høie.

- Synes du dette er en fillesak?

- Nei, det synes jeg ikke. Bestemmelsene sier at vi skulle ha søkt om byggetillatelse. Det har vi ikke gjort, og det beklager jeg, svarer Høie, som bruker skjulet til å oppbevare ved og diverse hageredskaper.

- Lite synlig vedskjul

Ordfører Marthon Skårland (H) i Bjerkreim kommune bekrefter at han har vært på befaring på hytta til helseministeren.

- Jeg har sett på hytta og dette vedskjulet som det ikke er søkt om. Jeg kunne registrere at vedskjulet er veldig lite synlig, og jeg vil nok gå inn for at de får dispensasjon fra reguleringsplanen.

- Vil ikke det kunne føre til at andre søkere i området også kan bygge uten å søke?

- Den faren er der. Samtidig skal det ikke gå ut over søkerne i denne saken at den ene er en kjent person, sier Skårland til VG.

Hans oppfatning er at ekteparet Høie og Klarp Solvang handlet i god tro da de ikke søkte om å få oppføre vedskjulet, dette synet deles av de to andre Høyrepolitikerne i formannskapet, ifølge ordføreren.

Da trengs det i tilfelle bare en ekstra stemme fra KrF, Sp eller Ap for at vedskjulet får stå.

Publisert: 24.11.13 kl. 21:38 Oppdatert: 24.11.13 kl. 22:39